សហជីព​ព្រមាន​ធ្វើ​មហាបាតុកម្ម​ជា​ថ្មី
តំណាង​សហជីព​ទាំង​១៦​បាន​ជួប​ប្រជុំ​គ្នា​ក្នុង​សណ្ឋាគារ​មួយ​ក្នុង​ក្រុង​ភ្នំពេញ​ដើម្បី​ទាមទារ​ឱ្យ​​ដំឡើង​ប្រាក់​ខែដល់​ក្រុម​កម្មករ​ឱ្យ​​បាន​១៦០​ដុល្លារ​និង​ដោះ​លែង​សកម្មជន​សហជីព​និង​ក្រុម​កម្មករ​ដែល​កំពុង​ជាប់​ឃុំ​នៅ​សេស​សល់​២១​នាក់។​
ភ្នំពេញ — តំណាងសហជីពកម្មករធំៗចំនួន១៦ក្នុងប្រទេសកម្ពុជាបានព្រមានកាលពីថ្ងៃច័ន្ទថានឹងដឹកនាំធ្វើមហាបាតុកម្មលក្ខណៈទ្រង់ទ្រាយធំសារជាថ្មីម្តងទៀតប្រសិនណាបើរដ្ឋាភិបាលមិនព្រមដោះលែងសកម្មជនសហជីពទាំង២១នាក់និងដំឡើងប្រាក់ខែដល់ក្រុមកម្មករឱ្យបាន១៦០ដុល្លារក្នុងមួយខែ។ ការព្រមានរបស់ក្រុមតំណាងសហជីពកម្មករបានកើតមានឡើងព្រមគ្នានិងការទាមទារពីអង្គការឃ្លាំមើលការរំលោភសិទ្ធិមនុស្សរបស់សហរដ្ឋអាមេរិក Human Rights Watch គណៈកម្មការសិទ្ធិមនុស្សអាស៊ីដែលមានមូលដ្ឋាននៅក្នុងទីក្រុងហុង កុង និង អង្គការសិទ្ធិមនុស្សក្នុងស្រុកបានចេញសេចក្តីថ្លែងការណ៍ផ្សេងៗគ្នាឱ្យដោះលែងសកម្មជនសហជីពនិងកម្មករទាំង២១នាក់ដែលកំពុងជាប់មន្ទីរឃុំឃាំងម៣ត្រពាំងថ្លុង។ តំណាងសហជីពទាំង១៦បានជួបប្រជុំគ្នាក្នុងសណ្ឋាគារមួយក្នុងក្រុងភ្នំពេញដើម្បីទាមទារឱ្យដំឡើងប្រាក់ខែដល់ក្រុមកម្មករឱ្យបាន១៦០ដុល្លារនិងដោះលែងសកម្មជនសហជីពនិងក្រុមកម្មករដែលកំពុងជាប់ឃុំនៅសេសសល់២១នាក់ផ្សេងទៀត។ () ក្នុងពេលដែលតំណាងសហជីពទាំង១៦បានជួបប្រជុំគ្នានៅក្នុងក្រុងភ្នំពេញសហជីពផ្សេងៗទៀតបានធ្វើពិធីដូចគ្នានេះដែរនៅចំនួនជាង៣០០កន្លែងនៅទូទាំងប្រទេសដោយធ្វើពិធីបង្ហោះប៉េងប៉ោងនិងលែងកូនចាបចំនួន២១ដែលតំណាងអ្នកដែលជាប់ពន្ធនាគារទាំង២១នាក់។ ក្រុមតំណាងសហជីពបន្ទាប់ពីបានបញ្ចប់ការជួបប្រជុំក្នុងសណ្ឋាគារបានដើរដង្ហែរក្បួនដោយសន្តិវិធីឆ្ពោះទៅកាន់ព្រះអង្គដងកើដើម្បីបួងសួងសុំឱ្យដោះលែងអ្នកទាំង២១នាក់ដែលកំពុងជាប់ឃុំ។ ក្រុមអ្នកចូលរួមក្បួនដង្ហែរដោយមានព្រះសង្ឃ២១អង្គនាំមុខបានកាន់រូបថតលោក វន់ ពៅ និង កាន់បដា ប៉េងប៉ោង និង បិទស្ទីកឃើដែលមានសរសេរពាក្យ១៦០ដុល្លារនៅហ្នឹងអាវរបស់ពួកគេ។ គ្មានការប៉ះទង្គិចណាមួយត្រូវបានកើតឡើងទេបើទោះបីជាមានកងកម្លាំងមានសមត្ថកិច្ចជាច្រើននាក់បានដាក់ពង្រាយតាមចំណុចសំខាន់ៗមួយចំនួនក៏ដោយ។ លោក រ៉ុង ឈុន ប្រធានសហភាពសហជីពកម្ពុជាបានបញ្ជាក់ប្រាប់ក្រុមអ្នកកាសែតនៅពីមុខព្រះអង្គដងកើថាបើការទាមទារដំឡើងប្រាក់ខែឱ្យបាន១៦០ដុល្លារក្នុងមួយខែនិងដោះលែងអ្នកទាំង២១នាក់មិនទទួលបានជោគជ័យទេនោះសហជីពទាំង១៦នឹងដឹកនាំធ្វើមហាបាតុកម្មសារជាថ្មី។ លោកនិយាយថា៖ «បើគ្មានការដោះលែងគ្មានការដំឡើងប្រាក់ឈ្នួលជូនដល់កម្មករកម្មការីនីទេពេលខាងមុខដ៏ខ្លីនេះនិងធ្វើមហាកូដកម្មទូទាំងប្រទេសកម្ពុជា»។ ក្រុមតំណាងសហជីពចំនួន៩កាលពីខែមករាបានដឹកនាំធ្វើមហាបាតុកម្មម្តងនៅទីលានប្រជាធិបតេយ្យក៏ប៉ុន្តែត្រូវបានកងកម្លាំងមានសមត្ថកិច្ចបានវាយបង្ក្រាបដោយអំពើហិង្សាដែលបានបណ្តាលឱ្យមានមនុស្សជាច្រើននាក់បានរងរបួស។ លោក អាត់ ធន់ ប្រធានសហព័ន្ធសហជីពប្រជាធិបតេយ្យកម្មករកាត់ដេរកម្ពុជាបានបញ្ជាក់ថាការទាមទារនៅថ្ងៃនេះមិនមែនតែក្នុងប្រទេសកម្ពុជាទេនៅតាមបណ្តាប្រទេសផ្សេងៗទៀតក្នុងពិភពលោកក៏បានប្រារព្វពិធីនេះដូចគ្នាផងដែរ។ លោក អាត់ ធន់ បានបញ្ជាក់ថាពេលវេលានេះជាពេលល្អមួយដែលរដ្ឋាភិបាលត្រូវតែរកដំណោះស្រាយ។ លោកនិយាយថា៖ «ពេលនេះជាពេលវេលាល្អសម្រាប់រដ្ឋាភិបាលដើម្បីដោះស្រាយបញ្ហា៧ចំណុចរបស់យើង។ បើសិនជាឱ្យកម្មករនៅក្នុងប្រទេសយើងផ្ទុះឡើង កូដកម្មឡើងវិញបានន័យថាវាពិបាកទាំងអស់គ្នាមែនទេ?»។ សភាព្រហ្មទណ្ឌសាលាឧទ្ធរណ៍នៅថ្ងៃអង្គារស្អែកនេះនឹងបើកសវនាការជំនុំជម្រះបណ្តឹងស្នើសុំឱ្យនៅក្រៅឃុំរបស់តំណាងសហជីពនិងក្រុមកម្មករ២១នាក់បន្ទាប់ពីបានជាប់ឃុំឃាំងអស់រយៈពេលជាង១ខែ៕